《葺山中故庐有感》
元代·吴景奎

溪上先人有敝庐，昔年经始最勤劬。弟兄已作辞家燕，林木谁瞻爱屋乌。

墙角蓬蒿迷町疃，檐牙风雨老枝梧。肯堂肯构真吾事，未让扬雄宅一区。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。